500 sukarelawan  bergabung hasilkan PPE
CHERYL LAW KUCHING: Lebih 500 sukarelawan di seluruh Sarawak telah bergabung tenaga
menghasilkan Peralatan Perlindungan Peribadi (PPE) bagi kegunaan petugas
kesihatan barisan hadapan dalam mengawal penularan wabak Covid-19. Di samping itu, para sukarelawan turut melaksanakan tanggungjawab dengan
mengagihkan makanan kepada keluarga yang memerlukan dalam usaha memastikan
kebajikan golongan  yang tidak bernasib
baik. Dianggarkan lebih 15,000 PPE telah digunakan dan dilupuskan setiap hari di
Hospital Umum Sarawak dan pusat rawatan COVID-19 yang lain.  Ini merangkumi pelindung muka, penutup hidung dan muka N95, sarung tangan,
penutup kepala, sarung kasut dan pakaian penutup yang keseluruhannya  memerlukan penambahan semula. Justeru, bagi memenuhi kekurangan PPE, para sukarelawan #JagaSamaDirik
menghasilkan PPE daripada mesin pencetak 3D, sarung kepala, sarung kasut dan
pakaian penutup keseluruhan kepada petugas barisan hadapan khususnya petugas
kesihatan yang berhadapan dengan pesakit Covid-19. Jurucakap sukarelawan, Hazwan Razak berkata, pihaknya berterusan menghasilkan
PPE yang boleh diguna pakai dan membangunkan peralatan perubatan kecemasan.  Katanya, kesemua PPE diagihkan kepada semua pusat rawatan Covid-19 yang
mengemukakan permintaan seperti hospital, pusat saringan serta klinik kerajaan. “Sehingga kini, lebih daripada 30,000 PPE telah dihasilkan dan diagihkan yang
mana pembuatan masih lagi berjalan bagi memastikan petugas kesihatan barisan
hadapan disokong sepenuhnya dalam merawat pesakit COVID-19,” jelasnya. Hazwan menambah, “#JagaSamaDirik adalah gerakan akar umbi tanpa
berkepentingan peribadi bertujuan membantu petugas barisan hadapan dan
masyarakat setempat, terdiri daripada golongan pengamal teknologi dan pencipta
di seluruh Sarawak.  Ujarnya lagi, ia telah berkembang merangkumi pelbagai organisasi,
perusahaan perniagaan, universiti dan individu, dengan matlamat sama iaitu
mewujudkan kesan yang positif.  “Kami mengalu-alukan usaha daripada pelbagai lapisan masyarakat terutamanya
beraspirasi untuk berkhidmat dan kepintaran dalam menggunakan teknologi bagi menambah
baik penyelarasan serta memberikan impak yang lebih besar dalam mendukung
petugas barisan hadapan kita dan rakan-rakan kita di Sarawak,” tegas beliau. Untuk itu, kata Hazwan, para sukarelawan telah memulakan kutipan derma
makanan dan mengagihkan kepada keluarga yang memerlukan yang bertujuan
membentuk masyarakat yang prihatin di Sarawak.  “Kami #JagaSamaDirik menggalakkan orang ramai untuk menyumbang makanan
kering seperti beras, minyak masak, biskut, mi segera, susu bayi atau
kanak-kanak, makanan dalam tin, kain lampin, garam mahupun gula.  “Sumbangan makanan ini akan dibungkuskan sebagai Pakej Penyayang dan
diagihkan oleh para sukarelawan kepada keluarga yang memerlukan,” tambahnya. Katanya, #JagaSamaDirik beroperasi sementara di SMA Creative Heritage
Innovation Centre (CHIC) di Kuching dan juga beberapa lokasi khas di Sibu,
Bintulu dan Miri. “Orang ramai digalakkan untuk menghantar sumbangan mereka dalam bentuk
makanan atau PPE ke lokasi yang berdekatan bermula Jam 9.00 pagi hingga 3.00
petang pada setiap hari. “Selain itu, bagi yang ingin menjadi sukarelawan boleh menyumbang tenaga
dengan membungkus makanan, sumbangan dana (melalui Persatuan Bekas Pelajar St.
Mary) untuk membeli makanan dan alatan PPE, atau apa jua cara yang boleh
membantu masyarakat. “Sebagai alternatif, orang ramai turut digalakkan menyumbang PPE seperti
pelindung muka daripada mesin pencetak, penutup hidung dan mulut atau helaian
lutsinar saiz A4 kepada gerakan #JagaSamaDirik,” ujar beliau. Segala permohonan untuk kutipan derma makanan dan bahan pembuatan asas
untuk menghasilkan set PPE boleh dibuat melalui aplikasi sesawang
#JagaSamaDirik, www.jagasamadirik.org. 
See author's posts
